Porin työväentalo

Porin työväentalo eli Torppa oli vuonna 1893 rakennettu työväentalo Porissa. Se sijaitsi kaupungin keskustassa Länsipuiston ja Annankadun kulmassa. Puurakenteinen arkkitehti K. F. Erikssonin suunnittelema työväentalo purettiin vuonna 1973.Viljanen, Ville: Purettu Pori, s. 69. Helsinki : Ville Viljanen 2010. 

 Historia 
Vuonna 1887 perustetun Porin työväenyhdistyksen rakentamassa talossa oli alun perin juhlasali esiintymislavoineen sekä ravintolatilat ja biljardihuone. Vuonna 1921 rakennusta laajennettiin, jolloin valmistuivat uusi ravintola ja keittiö sekä viisi uutta toimistohuonetta. Peruskorjaus suoritettiin 1951. Poliittisten tilaisuuksien lisäksi Torppa tuli vuosikymmenten saatossa tunnetuksi muun muassa suosittuna tanssi- ja konserttipaikkana, jossa esiintyi kotimaisten huippuartistien ohella myös tunnettuja ulkomaisia nimiä. 

Sisällissodan aikana Torppa oli Porin punakaartin päämajana. Jatkosodan vuosina taloa pitivät hallussaan Porin lentokenttää tukikohtanaan käyttäneet natsi-Saksan joukot. Porin Työväentalo toimi myös urheilutilana, talossa järjestettiin erityisesti voimailu- ja kamppailulajien kilpailuja. Porin Pyrinnön urheilijat käyttivät työväentalon salia harjoituspaikkanaan, lisäksi talossa sijaitsi muun muassa Porin Pallo-Tovereiden toimisto. Porin Työväen Teatterin näyttämönä Torppa oli vuosina 1918–1931. 

 Purkaminen 
Porin työväentalo purettiin 1973. Seuraavana vuonna sen paikalle valmistui seitsenkerroksinen asuinrakennus sekä kaksikerroksinen kokoushuoneisto juhlasaleineen. Porin Työväenyhdistys luopui kiinteistöistä vuonna 1993.Porin Työväenyhdistyksen historia Porin Sosialidemokraattinen Kunnallisjärjestö ry. Viitattu 23.12.2013. Annankadun varrella olevan rakennuksen seinässä on kuvanveistäjä Aarne Elomaan vuonna 1979 paljastettu työväentalon muistoreliefi.Raskaissa saappaissa, lokin siivellä – Veistosvaellus  Porin taidemuseo. Viitattu 23.12.2013. Porin työväentalon esineistöä on nähtävillä Tampereella Työväenmuseo Werstaassa.Porin työväentalon salin penkki Arjenhistoriaa.fiViitattu 23.12.2013. Porin Arkisoitu sivu Archive.org

 Lähteet 



Luokka:Työväentalot
Luokka:Porin rakennukset ja rakennelmat
Luokka:Suomen entiset rakennukset ja rakennelmat
Luokka:Malminpää
Luokka:Suomen 1800-luvulla rakennetut rakennukset ja rakennelmat